මේ කුරුණෑගල අධ්‍යාපන කොට්ඨාසයේ ඉබ්බාගමුව අධ්‍යාපන කලාපයේ ගොඩගම මංගල විද්‍යාලයයි.1978 වසරේ ඉදි වූ මෙම පාසල වසර කිහිපයක සිට වසා දමා තිබෙනවා.පාසල ආරම්භ කළ කාලයේ මෙහි සාමාන්‍යපෙළ දක්වා පංති පැවැත්වුණු නමුත් පසුව මෙය ප්‍රාථමික විදුහලක් බවට පත්කර ඇති අතර වසර කිහිපයකට ඉහතදී මෙහි පෙර පාසලක්ද පැවති බව ප්‍රදේශවාසීන් පවසනවා.මෙම පාසල වසා දැමීම නිසා ගමේ දරුවන්ට දුරකතර ගෙවා පාසල් යාමට සිදුව ඇති අතර වසා දමා ඇති පාසල් ගොඩනැගිල්ල මේ වන විට මත්ද්‍රව්‍ය ජාවාරම්කරුවන්ගේ රජ දහනක් බවට පත්ව ඇති බවයි ප්‍රදේශවාසීන් පවසන්නේ.පාසල් ලිදට සවිකර තිබූ වතුර මෝටරය සහ වතුර ටැංකියද සොරාගෙන ගොස් ඇති අතර ළමා උයනේ ක්‍රීඩා භාණ්ඩද ගලවාගෙන ගොස් තිබෙනවා.කෙසේ වෙතත් මෙහි පාසල් ගොඩනැගිල්ල, ලිද සහ වැසිකිලි පද්ධතිය ඇතුළු භෞතික පහසුකම් තවමත් පවතින්නේ භාවිතයට ගතහැකි මට්ටමකයි.එබැවින් මෙම ගොඩනැගිල්ල ප්‍රතිසංස්කරණය කර පාසලක් ලෙස හෝ ගමේ තරුණ පිරිසට ඵලදායීවන ආකාරයෙන් රැකියා මධ්‍යස්ථානයක් ලෙස හෝ ඵලදායි ආකාරයට සකසා දෙන ලෙස ජනතාව බලධාරීන්ගෙන් ඉල්ලා සිටිනවා.මහජන මුදල් මිලියන ගණනින් අපතේ ගන්නට ඉඩහැර දමා ඇති මෙම ගොඩනැගිල්ල සම්පූර්ණ කර ජනතාවට යහපතක් සළසන තෙක් රතු මිනිත්තුව අවධානයෙන්.